Á myndinni má sjá snjóflóð sem fallið hafa á Flateyri frá árinu 1997 en þau eru um tuttugu talsins . Varnargarðurinn sést neðarlega á myndinni fyrir miðju og þorpið Flateyri þar fyrir neðan . Veðurstofa Íslands Óhætt er að segja að mikið hafi mætt á snjóflóðavarnargarðinum fyrir ofan Flateyri síðan hann var byggður í kjölfar harmleiksins 26. október 1995 . Snjóflóðafræðingur á Veðurstofu Íslands segir fjörutíu snjóflóð hafa fallið í fjallinu fyrir ofan Flateyri frá árinu 1997 . Tvö flóð féllu á Flateyri í gærkvöldi eins og fjallað hefur verið ítarlega um á Vísi . Flóðin féllu hvort sínum megin við varnargarðinn . Annað olli miklum skemmdum á höfninni á Flateyri þar sem bátar fóru í kaf . Hitt fór að hluta á hús þar sem unglingsstúlka varð undir flóðinu . Hún slasaðist þó ekki alvarlega . Ljóst var í gær að snjóflóðahætta væri mikil á Vestfjörðum . Jóhann K. Jóhannsson settist niður með Tómas Jóhannessyni , snjóflóðasérfræðingi á Veðurstofunni , og ræddi við hann um stöðu mála í snjóflóðavarnarmálum hér á landi . Ekki hafi verið veitt nægjanlegum fjármunum úr ofanflóðasjóði . Markmið stjórnvalda hafi verið að ljúka varnarmannvirkjaverkefni sínu árið 2010 en eins og staðan sé nú muni því ekki ljúka fyrr en um miðja öldina . Athygli er vakin á því að viðtalið var tekið nokkrum klukkustundum áður en snjóflóðin féllu á Flateyri og í Súgandafirði í gærkvöldi . „ Þetta verkefni sem hófst í rauninni strax eftir stóru slysin 1995 er svona rúmlega hálfnað . Það er búið að verja 21 milljarði að núvirði í stoðvirki og varnargarða víðs vegar um landið . Það er talið að varnarvirki sem eru þá einnig virki sem verja byggð gegn skriðuföllum og krapaflóðum gætu kostað um og yfir 21 milljarð það sem ólokið er . “ Tómas segir varnargarðana hafa breytt miklu fyrir þessi byggðarlög . „ Það hafa fallið yfir fjörutíu snjóflóð á varnargarða á Flateyri , Ísafirði , Siglufirði og víðar . Þetta hefur gjörbreytt stöðu mála í sambandi við viðbúnað á rýmingu húsnæðis í Bolungarvík , á Ísafirði , á Siglufirði og víðar . Bæði varnargarðin og stoðvirkin hafa gert það að verkum að nú þurfum við fyrst og fremst að rýma undir algjörum aftakaafstæðum þar sem þessi varnarvirki eru komin . Og svo þar sem varnarvirki verða ekki reist , atvinnusvæði og sveitabæjum í dreifbýli . “ Nú sé það miklu sjaldnar sem rýma þurfi staði sem áður þurfti reglulega að rýma . Trausti Jóhannesson er reynslumikill þegar kemur að snjóflóðum á Íslandi og vörnum vegna þeirra . Vísir / Sigurjón „ Við teljum að fá flóðanna sem fallið hafa á varnargarðanna hefðu beinlínis lent á húsum . Þó er hugsanlegt að einhver flóðanna , þar sem stærstu flóðin hafa fallið , hefðu náð að byggðinni . En við höfum ekki fengið hamfaraflóð yfir byggð síðan 1995 . “ Á kortinu að ofan sést vel hvernig flóðin hafa fallið á Flateyri undanfarna tvo áratugi . „ Upp undir tíu flóð á hvorn garð á Flateyri . Sum þeirra hefðu farið dálítið inn á það svæði þar sem flóðið 1995 olli mestri eyðileggingu . Náttúrulega það flóð eyðilagði eiginlega öll flóð næst hlíðinni . Það hefur ekkert flóð orðið svo stórt að það hefði komið nærri þeirri byggð sem ekki skemmdist í flóðinu 1995 . En hins vegar hefðu þessi flóð farið talsvert nærri húsinu og verið mjög óþægileg upplifun fyrir íbúana . Menn voru mjög fegnir 1999 þegar stærsta flóðið sem komið hefur á Flateyri féll á garðinn sem virkaði jafnvel og raun bar vitni . Annars hefði það verið mjög erfið upplifun fyrir íbúana . “ Hann segir brýnast að byggja upp varnarvirkin á Patreksfirði og Seyðisfirði . Bolungarvík undir Traðarhyrnu . Lengst til vinstri glyttir í snjóflóðavarnargarðinn . Vísir / Samúel Karl „ Þar hefur lítið verið gert . Þeir bæir eru í hópi þessara allra verstu byggðarlaga . Það var mest knýjandi að byggja upp varnir á Flateyri , Neskaupsstað , Siglufirði , Ísafirði og svo á Súðavík og Hnífsdal þar sem gripið var til þess að færa byggðina og kaupa upp hús . “ Tómas segir að stjórnvöld hafi sett sér það markmið að ljúka verkefninu árið 2010 . „ Það var kannski mikil bjartsýni . Svo var því frestað til 2020 . En það hefur ekki verið veitt úr ofanflóðasjóði nægjanlegum fjármunum til að ná því markmiði . Það þarf að spýta í lófana . Bæjaryfirvöld eru að ýta á það að þessari uppbyggingu verði unnið að hraðar en nú er . Með núverandi áframhaldi mun þetta ekki nást fyrr en um miðja öldina . “ Hann rifjar upp óverið í desember þar sem stór hluti landsins varð rafmagnslaus . „ Við sáum það á óveðrinu sem varð í desember og öllu öngþveitinu sem skapaðist þá að það hefði ekki verið þægilegt að eiga við stórslys í miðjum þeim vandræðagangi . Það er mikilvægt að koma upp þessum varnarvirkjum til þess að draga úr slysahættu og draga úr þeirri röskun og vandræðum sem slys í byggð óhjákvæmanlega veldur ef það kemur ofan á allt annað sem fylgir illviðrum sem er jú það sem skapar snjóflóðahættuna . “ Varnarvirkin hafi gjörbreytt þessari stöðu fyrir íbúana náttúrulega fyrst og fremst en líka fyrir snjóflóðasérfræðinga sem standi vaktina „ Það er bókstaflega allt annað að stjórna þessu viðbúnaðarkerfi núna heldur en var áður en varnarvirkin komu upp . Það finna allir sem búa við þessar aðstæður til dæmis í Bolungarvík þar sem var rýmt mjög oft . Munurinn eftir að garðurinn kom og menn hættu að þurfa að rýma er algjör gjörbylting á öllum aðstæðum til að búa á þessum svæðum þar sem rýmingarnar voru tíðastar . “ Alls féllu þrjú " mjög stór “ snjóflóð á Vestfjörðum undir miðnætti í gær líkt og það er orðað á vef Veðurstofu Íslands . Tvö við Flateyri , úr Skollahvilft og Innra-Bæjargili , og eitt gegnt Suðureyri í Norðureyrarhlíð sem skapaði flóðbylgju sem fór inn í bæinn . Tjón hefur orðið á eignum en engin alvarleg slys á fólki svo vitað sé .